На основу члана 128. став 11. Закона о јавним набавкама („Службени гласник РС”, број 91/19) и члана 44. Закона о поступку регистрације у Агенцији за привредне регистре („Службени гласник РС”, бр. 99/11, 83/14 и 31/19),

Министар финансија доноси

**ПРАВИЛНИК**

**о садржини Регистра понуђача и документацији која се подноси уз пријаву за регистрацију понуђача**

**Предмет**

Члан 1.

Овим правилником прописује се садржина Регистра понуђача (у даљем тексту: Регистар) и документација која се подноси уз пријаву за регистрацију привредних субјеката.

**Субјекти регистрације**

Члан 2.

Регистар се води као јавна, јединствена, централна и електронска база података у који се, у складу са законом, региструју предузетници и правна лица, који испуњавају услове за упис у Регистар.

**Предмет регистрације**

Члан 3.

У Регистар се региструје упис привредних субјеката, промена података о привредним субјектима и брисање привредних субјеката и забележбе података о привредним субјектима које су од значаја за правни промет.

У Регистру се региструје и датум регистрације привредног субјекта, односно датум промене података о привредном субјекту и датум брисања привредног субјекта.

**Подаци у регистру**

Члан 4.

Регистар садржи законом прописане податке о понуђачу, и то:

1) матични/регистарски број;

2) порески идентификациони број;

3) пословно име и адресу седишта;

4) лично име и ЈМБГ, односно број пасоша и земљу издавања законског заступника понуђача, ако је законски заступник физичко лице и пословно име и матични број законског заступника привредног субјекта, ако је заступник правно лице.

**Саставни део Регистра**

Члан 5.

Поред података из члана 4. овог правилника, Регистар садржи и документе на основу којих је извршена регистрација.

**Пријава за регистрацију уписа понуђача**

Члан 6.

Уз пријаву за регистрацију уписа понуђача прилаже се:

1) доказ о матичном броју;

2) потврда о пореском идентификационом броју;

3) потврда надлежног суда, односно надлежне полицијске управе у складу са чланом 111. став 1. тачка 1) подтач. (1) и (2) Закона о јавним набавкама;

4) потврда надлежног пореског органа да је привредни субјект измирио доспеле порезе и доприносе за обавезно социјално осигурање или да му је обавезујућим споразумом или решењем, у складу са посебним прописом, одобрено одлагање плаћања дуга, укључујући све настале камате и новчане казне;

5) потврда надлежног пореског органа јединице локалне самоуправе да је привредни субјект измирио доспеле обавезе јавних прихода или да му је обавезујућим споразумом или решењем, у складу са посебним прописом, одобрено одлагање плаћања дуга, укључујући све настале камате и новчане казне.

Правно лице које се налази у поступку приватизације, уместо доказа из става 1. тач. 4) и 5) овог члана, прилаже потврду министарства надлежног за послове привреде да се налази у поступку приватизације.

Докази из става 1. тач. 3)–5) овог члана не могу бити старији од два месеца од дана подношења документације Регистру.

Уз пријаву за регистрацију уписа понуђача подноси се и доказ о уплати прописаног износа накнаде за вођење поступка регистрације.

Понуђачи који су уписани у Регистар, у складу са раније важећим прописима, прилажу Регистру доказе из става 1. тач. 3)–5) овог члана, о чему потврду издаје регистратор који води Регистар и која се објављује на интернет страници Агенције за привредне регистре.

**Пријава за регистрацију промене регистрованих података о понуђачу**

Члан 7.

Уз пријаву за регистрацију промене регистрованих података о понуђачу који није уписан у један од регистара који води Агенција за привредне регистре, прилаже се документација која представља основ за насталу промену.

Промена података из члана 4. став 1. тач. 1)–3) овог правилника о понуђачу који је уписан у Регистар који води Агенција за привредне регистре врши се аутоматски преузимањем података од надлежног регистра.

Уз пријаву промене законског заступника понуђача из члана 4. став 1. тачка 4) овог правилника, прилаже се и уверење из казнене евиденције за законског заступника из члана 6. став 1. тачка 3) овог правилника.

Уз пријаву за регистрацију промене регистрованих података о понуђачу из ст. 1. и 3. овог члана подноси се и доказ о уплати прописаног износа накнаде за вођење поступка регистрације.

**Пријава за регистрацију брисања понуђача из Регистра**

Члан 8.

Брисање понуђача из Регистра на основу захтева понуђача врши се на основу пријаве за регистрацију брисања понуђача из Регистра.

Брисање понуђача из Регистра који је уписан у регистар који води Агенција за привредне регистре врши се аутоматски преузимањем података од надлежног регистра.

Брисање понуђача из Регистра по службеној дужности врши се на основу достављања доказа од стране надлежног органа да је понуђач престао да испуњава услове из документације прописане чланом 6. став 1. тач. 3)–5) и чланом 6. став 2. овог правилника.

Уз пријаву за регистрацију брисања понуђача из става 1. овог члана подноси се доказ о уплати прописаног износа накнаде за вођење поступка регистрације.

**Пријава за регистрацију поновног уписа понуђача у Регистар**

Члан 9.

Уз пријаву за регистрацију поновног уписа понуђача у Регистар прилаже се документација из члана 6. овог правилника, као и доказ о уплати прописаног износа накнаде за вођење поступка регистрације.

**Пријава за регистрацију забележбе**

Члан 10.

Уз пријаву чињеница од значаја за правни промет регистрације и објављивања преко интернет странице Агенције за привредне регистре, прилаже се документација којом се те чињенице утврђују, као и доказ о уплати прописаног износа накнаде за вођење поступка регистрације.

**Престанак важења прописа**

Члан 11.

Даном почетка примене овог правилника престаје да важи Правилник о садржини регистра понуђача и документацији која се подноси уз пријаву за регистрацију понуђача („Службени гласник РС”, број 75/13).

**Ступање на снагу**

Члан 12.

Овај правилник ступа на снагу наредног дана од дана објављивања у „Службеном гласнику Републике Србије”, а примењује се од 1. марта 2020. године.

01 број 110-00-78/2020

У Београду, 20. фебруара 2020. године

Министар,

**Синиша Мали,** с.р.